**Serb-sărac**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe-n mijloc de Ţarigrad,

La cişmeaua lui Murad

Primblă-mi-se Serb-Sărac

Pe-un cal negru din Bugeac,

Voinicel şi sprintenel,

Dar sărac ca vai de el!

Cu saia îmbăirată

Şi şalvari de cioarcă lată,

Cotul cinci galbeni luată,

Cu cămaşa de mătase,

Viţele împletite-n şase.

Cu picioarele-ncălţate

În opinci înhârzobate:

Hârzobul

Şi galbenul,

Nojiţa

Şi leiţa,

Cureaua

Şi paraua.

Plimbă-mi-se-n sus şi-n jos

Pe fugaru-i cel frumos.

Unde negrul necheza

Ţarigradul se trezea,

Turcii toţi că alergau

Şi pe Serbu-l întrebau:

„Copilaş de Serb-Sărac!

Nu ţi-e negrul din Bugeac?

De ţi-e negrul vânzător,

Eu îţi sunt cumpărător,

Că vreau bine să-l plătesc!

Cu aur să-l cumpănesc.”

„Nu mi-e negrul de vânzare,

Nici mi-e negrul de schimbare,

Că-i voinic şi-i pui de zmeu,

Şi-i fugar pe placul meu!”

Nepoata sultanului,

Copiliţa hanului,

Hanului tătarului,

Pe Serb iată că-l zărea,

Din sarai, de la zăbrea,

Şi din gură-aşa grăia:

„Copilaş de Serb-Sărac,

Mult eşti mândru şi pe plac!

Vin’ colea, lângă zăbrea,

Să-ti dau iuzluci cât îi vrea,

Negrul tău să-l primeneşti

Şi pe mâini să-l potcoveşti

Cu potcoave de argint

Ce sunt spornici la fugit.

Că ştii, frate, pe la noi

Azi e miercuri, mâini e joi,

Mâini ies turcii la halca

Sus, în Haidar-paşa,

Şi oricine-a câştiga

Roabă lui hanul m-a da!”

„Floricică din zăbrea

Răsărită în calea mea!

De-ţi sunt drag, de-ţi sunt pe plac,

Mâini vârtej am să mă fac

Să vin turcilor de hac!”

„Copilaş de Serb-Sărac,

Mult mi-eşti drag şi-mi eşti pe plac,

Dar eu, frate, mult mă tem

De căzlarul din harem

Cel cu chipul de arap,

Buzat, negru, ras pe cap

Şi cu solzii mari de crap.

El că-şi are-un bidiviu

Cu sânge de argint viu,

Un fugar neîntrecut

Care soare n-a văzut

De când mă-sa l-a făcut”.

„De ţinut unde şi-l ţine?”

„De trei ani e ţinut bine

Într-o boltă-ntunecată

Sub pământ, în grajd de piatră.”

„De hrănit cu ce-l hrăneşte?”

„De doi ani îl întăreşte

Cu floarea trifoiului,

Hrana dulce-a roiului.”

„De-adăpat cu ce-l adapă?”

„Tot cu lăptişor de iapă,

De şi-l face lat pe sapă.

Ş-aşa, frate, mult mă tem

De căzlarul din harem

Şi de mândru-i bidiviu

Cu sânge de argint viu;

Că pe el de-a încăleca

Mâini la jocul de halca,

Roabă lui Hanul m-a da!”

„Floricică din zăbrea

Răsărită-n calea mea!

Să n-ai frică

De nimica,

Că nu-i cal împărătesc

Ca negrul ist voinicesc!

Orice-alung

Cu el ajung,

Oricând plec

Păsări întrec!”

II

Trecea miercuri, venea joi,

Turcii mergeau câte doi

Ca să joace la halca

Sus, în Haidar-Paşa,

Şi deodată toţi plecau,

La fugă se aruncau,

Pe câmp luciu se-nşirau.

Iar sultanul, stând pe cal,

Sub un verde cort de şal,

Barbă neagră-şi netezea

Şi cu ochii urmărea.

Alalah! cai arăpeşti,

Alalah! cai tătăreşti!

Cum mişcau copitele

Ca şoimii aripile!

Dar căzlarul se-ncrunta,

Bidiviu-şi întărta,

Pe toţi turcii-i întrecea

Şi-nainte se ducea.

Vai! de fata hanului,

Hanului tătarului,

Nepoata sultanului!

lată, iată Serb-Sărac

Pe-un şoimuţ de la Bugeac

Că venea, mări, venea

Cuvântul de-şi împlinea.

Pe căzlaru-l ajungea,

Ajungea şi întrecea!

Iar căzlaru-l viclenea

Şi din urmă-i tot răcnea:

„Copilaş cu cal de foc!

Opreşte negrul pe loc,

Că-i pică potcoavele

Şi-ţi răpune zilele.”

Serb-Sărac descăleca,

Potcoavele cerceta…

Nici un cui nu le cădea!

Dacă vedea şi vedea,

Bici de sârmă el scotea

Şi pe negrul opintea,

Şapte stânjeni că sărea,

Pe arapu-l urmărea.

Punea scară

Lângă scară

Şi oblânc

Lângă oblânc

Şi dârlog

Lângă dârlog,

Şi din fugă cum venea

El în scări se-nţepenea,

De căzlari s-apropia

Două palme-n ceafă-i da,

De pe cal îl ridica

Şi pe câmp îl arunca!

Se ducea bietul arap

Rostogolul peste cap,

Şi pe câmp se răstignea

Şi în urmă rămânea

Buzat, negru, părăsit

Tocmai ca un ciung pârlit!

Iar Serbul se tot ducea,

De halca s-apropia

Şi din fugă azvârlea

Geridul său chiar prin ea.

Apoi vesel se-nturna,

Cu adâncă temenea.

Iar copila hanului,

Hanului tătarului,

Nepoata sultanului,

Cu ocheana prin zăbrea

Pe voinicu-l urmărea

Şi când Serbul se-ntorcea,

Ea înainte-i se ducea,

Cu năstrapa mi-l stropea,

Cu năframa-l răcorea.

Apoi nunta se făcea,

Şi la nuntă petrecea

În cântări şi veselie

Cum e rândul la domnie…

Faceţi-mi parte şi mie!